දශක තුනක් පුරා ජනතාව පීඩාවට පත් කළ ත්‍රස්තවාදය නිමා කළත් ජාතික ආරක්ෂාවට ඇති කැපවීම මෙන්ම රණවිරුවන්ට කෙරෙන සැලකිල්ලත් බිඳකින්වත් අඩු කිරීමට තමා සූදානම් නොමැති බව ජනාධිපති මහින්ද රාජපක්ෂ මහතා අවධාරණය කළේය.ජාතික ආරක්ෂාවට වැය කරන මුදල අද ඇතැමුන්ට ප්‍රශ්නයක්ව ඇති නමුත් අප රට වෙනුවෙන් දිවි දෙන්නට ඉදිරියට ගිය රණවිරුවන් ජීවිත කාලය පුරාම රැක බලා ගත යුතුය යන ස්ථාවරයේ වත්මන් රජය සිටින බවත් ජනාධිපතිවරයා ප්‍රකාශ කළේය.රුදුරු ත්‍රස්තවාදය පරාජය කරමින් අප වීරෝදාර රණවිරුවන් ඵෙතිහාසික විජයග්‍රහණය ලැබූ දිනයේ සිතට දැනුණු ජාතික හැඟීම අමතක කරදමන්නට රටට ආදරය කරන කිසිවකුටවත් හැකියාවක් නොමැති බවත් ජනාධිපතිවරයා පැවසීය.එදා ජනතාවගේ සිතට දැනුණු ජාතික හැඟීම සදාකල් පැවැතිය යුතු බව අවධාරණය කළ ජනාධිපතිවරයා එම හැඟීම අමතකරලීමට ඇතැම් බලවේග උත්සාහ කළත් ඒවාට ඉඩ තබන්නට තමාට පුළුවන්කමක් නොමැති බව ප්‍රකාශ ‍කළේය.අපගේ වීරෝදාර රණවිරුවන් පරාජය කළ ත්‍රස්තවාදයේ සෙවණැලි වෙනත් ආකාරවලින් හිස එසවීමට ගන්නා උත්සාහයන් සම්බන්ධයෙන් ජනතාව අවධානයෙන් පසු විය යුතු බව ජනාධිපති මහින්ද රාජපක්ෂ මහතා පැවසීය.ජනාධිපතිවරයා මෙසේ ප්‍රකාශ කළේ රට වෙනුවෙන් දිවි නොතකා යුද වැදුණු වීරෝදාර රණවිරුවන්ගේ මාපියන් වෙත කෘතගුණ දක්වන රණවිරු මාපිය රැකවරණ වැඩපිළිවෙළේ සමාරම්භක ජාතික ‍මහෝත්සවයට අරලියගහ මන්දිරයේ දී ඊයේ (18) එක්වෙමිනි.1983-01-01 දින සිට 2009-05-19 දින දක්වා යුද, ගුවන්, නාවික හමුදා සහපොලිස් දෙපාර්තමේන්තුවේ සේවය කරමින් රට වෙනුවෙන් දිවි දුන් හා නොදුන් රණවිරුවන්ගේ මාපියන් වෙත මාසිකව රුපියල් 750ක දීමනාවක් ලබා දෙන මේ වැඩපිළිවෙළ ජනාධිපතිවරයා 2011 අයවැයෙන් ඉදිරිපත් කළ යෝජනාවක් අනුව ක්‍රියාවට නැංවෙයි.එදා අලිමංකඩ රණ බිමේ දී රට, ජාතිය වෙනුවෙන් සිය ජීවිතය කැප කළ වීරෝදාර ගාමීණී කුලරත්න රණවිරුවාගේ මෑණියන් වෙත ප්‍රථම ගිණුම ප්‍රදානය කරමින් ජනාධිපතිවරයාගේ අතින් රණවිරු මාපිය රැකවරණ වැඩපිළිවෙළේ සමාරම්භය සනිටුහන් කෙරිණි.සාමාන්‍ය ජනතාව වෙනුවෙන් යම් යම් වැඩපිළිවෙළ ක්‍රියාත්මක කිරීමේ දී නොයෙක් බලපෑම් එල්ල වන බව පෙන්වා දුන් ජනාධිපතිවරයා ඇතැම් පනත් ගෙන ඒමේදී පමණක් නොව අයවැයට විරුද්ධව පවා අධිකරණය හමුවට යාමට ඇතැමුන් සූදානමින් සිටින බව කීවේය.දිවි නැඟුම වැඩපිළිවෙළ යනු මේ රටේ දිළිඳු, ආර්ථික හයියක් නොමැති ජනතාවට ශක්තියක් වනු පිණිස ගෙන ආ වැඩපිළිවෙළක් බවත් ජනාධිපතිවරයා වැඩි දුරටත් පැවසීය.ජ්‍යෙෂ්ඨ ඇමැති රත්නසිරි වික්‍රමනායක, ඇමැති විමල් වීරවංශ, ජනාධිපති ලේකම් ලලිත් වීරතුංග, ආරක්ෂක ලේකම් ගෝඨාභය රාජපක්ෂ, ආරක්ෂක මාණ්ඩලික ප්‍රධානී එයාර් චීෆ් මාෂල් රොෂාන් ගුණතිලක, යුද හමුදාපති ලුතිනන් ජෙනරාල් ජගත් ජයසූරිය, ගුවන් හමුදාපති එයාර් වයිස් මාෂල් හර්ෂ අබේවික්‍රම, නාවික හමුදාපති වයිස් අද්මිරාල් ජයනාත්කොළඹගේ, පොලිස්පති එන්. කේ. ඉලංගකෝන් මහත්වරු ඇතුළු පිරිසක් මේ අවස්ථාවට එක් වූහ..